
Isabela Vasiliu-Scraba 
Un fals filosof al religiilor -Andrei Pleşu-  despre unul autentic: Mircea Eliade 
 
Motto: “Aş vrea să pot scrie odată acest lucru grozav: teroarea istoriei este teroarea 
omului faţă de om (…). Viitoarele capodopere ale literaturii universale se vor crea 
pornind de la această terifiantă experienţă” (Mircea Eliade, 29 ian.1944) 
 
Aservit comandamentelor politice dinainte de 1989, Andrei Pleşu l-a “reconsiderat” 
pe Eliade într-un articol scris prin 1984-1985, cuprins în volumul post-decembrist Limba 
păsărilor (1994). Recenzând cartea apărută la fosta Editură Politică condusă înainte de 
1990 de Valter Roman, George Pruteanu scria că autorul articolelor cuprinse în ea 
reuşeşte performanţa “să nu renunţe la comprehensiunea jovială chiar şi a adevărurilor 
solemne”(Un Sancho Panza în Est, rev. “România literară”, nr.8/ 1995). Sigur,  rândurile 
lui Pruteanu denotă simpatia faţă de “angelologul” Pleşu, cum îi plăcea prin acei ani să 
fie numit. Dar si nivelarea materialist-dialectică încurajând “modul jovial” de înţelegere a 
adevărurilor solemne. După un an de frecventare a mediilor occidentale în calitate de 
ataşat cultural la Londra şi la Lisabona, Mircea Eliade observase că unii scriitori au 
tendinţa de a-şi însuşi “filozofia la modă a timpului în care trăiesc, chiar în aspectele ei 
cele mai sterile şi mai vulgare” (Jurnal, 29 mai1941). 
 
Pentru ca lucrările ştiinţifice ale lui Eliade să nu dăuneze nivelării culturale din 
comunism, ele au fost tipărite cu mare greutate şi multă parcimonie(1). La data 
“reconsiderării” istoricului religiilor, publicul românesc era foarte avid de Eliade. Poate 
de aceea în articolul său, spre a mai tempera spiritele înfierbântate de ecoul sucesului 
marelui Eliade, Andrei Pleşu plasează din start două neadevăruri crase, ambele cu vădite 
tendinţe manipulatorii în sensul micşorării realei aprecieri de care s-a bucurat (2) 
faimosul istoric al religiilor. De o certă vioiciune în exprimarea falsurilor şi a 
incoerenţelor ideatice menite a ilustra o aşa-zisă componentă  sud-est europeană a 
gândirii lui Eliade, eseistului nu-i reuşeşte altceva decât să demonstreze duplicitatea 
culturii oficiale a cărei victimă predilectă a fost şi continuă să fie Mircea Eliade.  
 
Cum am menţionat deja, articolul debutează cu nişte informaţii bibliografice 
dubioase. “Primul text monografic dedicat, în Occident, lui Mircea Eliade a apărut în 
1963”, notează Pleşu desconsiderând adevărul care nu era greu de aflat: deja în 1960 era  
apărută cartea lui Welbon, Image of Man, an anthropogeny by a Historian of 
Religions:Mircea Eliade (v. M. Eliade, Contribuţii  biobliografice, de M. Handoca, 1980, 
pp.98-99). Pleşu scrie aceste lucruri făcându-se că nu ştie de cartea lui Handoca, aflată în 
majoritatea bibliotecilor publice din Bucureşti. Oricum, dacă cineva ar fi vrut să 
comenteze neadevărurile strecurate de el ca din întâmplare, teroarea ideologică 
permanentă determina refuzul articolelor cu accente critice, catalogate a priori drept “atac 
la persoană”. În plus,  revistele importante se aflau sub controlul comuniştilor 
internaţionalişti, adică a grupării “literare” din care Pleşu făcea parte (v. Cartea albă a 
securităţii, 1996).  
 
Desigur Mircea Eliade era perfect la curent cu duplicitatea acestei mafii literare care 
deţinea poziţile cheie în cultura română şi care amâna cât putea publicarea operelor sale. 
De aceea filosoful religiilor n-a ezitat să-i dea biografului său 3000 de franci francezi (v. 
Jurnalul) ca acesta să poată plăti în 1980 tipărirea volumului Mircea Eliade-Contribuţii 
biobibliografice, indiferent unde. Numai că această soluţie implica riscul desconsiderării 
cărţilor astfel apărute, şi atunci, ca şi acum. 
  
In fraza care  succede primeia: “A urmat o destul de lungă tăcere, după care însă, 
începând din 1976 exegeza (…) a intrat într-o fază de acumulare galopantă”, atât partea 
cu “lunga tăcere”, cât si imaginarea unui moment -1976- în care situaţia s-ar fi 
îmbunătăţit sînt pure invenţii ale lui Andrei Pleşu care nu pot fi probate prin nimic. După 
1963 până la volumul din 1976 a lui Saliba nu a urmat nici o “o tăcere”, fie ea lungă ori 
scurtă, cum doreşte, prin cel de-al doilea neadevăr, a-şi induce în eroare cititorii fostul 
conducător a tinerilor comunişti din Institutul de Istoria Artei.  
 
Pentru că tezei de doctorat de la Northwestern University din 1960, i-au urmat 
cartea americanului Altizer din 1963 (singura amintită de Pleşu), urmată şi ea de teza de 
doctorat despre Le Thème du Temps dans l’oeuvre de Mircea Eliade prezentată la 
Université catholique de Louvain în1965. Un an mai târziu apărea în Italia la Università 
di Bari o altă teză dedicată operei lui Mircea Eliade. In America s-a publicat în 1968 
exegeza lui Schreiber, The value of History and of Iesus Christ în the works of Mircea 
Eliade, iar în 1969 apărea masiva lucrare de 460 p. (Myth and Symbol. Studies in Honour 
of Mircea Eliade) în care Eliade era omagiat de cele mai mari personalităţi ale timpului 
(G. Tucci, P.Ricoeur, G.Dumezil, G. Scholem, W. Mueller, E.Benz, U. Bianchi, 
E.Junger, G. Spaltmann, universitarii spanioli de origine română: Vintilă Horia, George 
Uscătescu şi scriitorii Emil Cioran şi Vigil Ierunca, etc.).  
 
Myth and Symbol din 1969 - pe care auto-intitulatul “filosof al religiilor”(3) se face 
că nu-l ştie (cum “nu-l ştie” nici Editura Humanitas care în două decenii n-a avut timp să 
afle de existenţa volumului, pentru a-l traduce şi tipări în româneşte) -, a fost urmat în 
America de două teze de doctorat despre Mircea Eliade în 1970, trei în 1971, două în 
1972 şi una la Toronto în 1973. Între 1973 şi 1976 în Japonia s-au tradus şi tipărit în 13 
volume operele marelui istoric al religiilor, desigur însoţite de felurite exegeze ale 
gândirii savantului. In 1974 s-au publicat trei doctorate despre Eliade la Louvain, unul la 
Otawa în 1975, alte două la Louvain în 1975, iar în 1976 nu a apărut doar “Homo 
religiosus” in Mircea Eliade a lui Saliba, ci şi un volum de exegeză semnat de profesorul 
de la Universitatea din Roma, Leo Lugarini, Tema del sacro: R. Otto e Mircea Eliade.  
 
Aşadar de o “tăcere destul de lungă”, - pe care n-am greşi prea mult s-o numim 
“tăcere totală” -, nu poate fi vorba decât în ce priveşte receptarea ştiinţifică a operei de 
filosofia religiilor scrisă de un istoric al artei. Precizarea noastră nu ţine de biografia lui 
Pleşu. Ea are în vedere mai ales iubirea de frumos a acestuia. Intr-adevăr, acel opus 
magnum al său apărut în 2003 încântă privirea cu vrăbiile sale stilizate. Agăţate pe sârmă 
una lângă alta, cele trei înaripate se regăsesc cu precizie în susul fiecărei pagini din cele 
280 ale cărţii: atât pentru bucuria artistică cât şi să nu se uite că e vorba de o carte Despre 
îngeri! 
  
In ce-l priveşte pe Eliade, numai în perioada celor 14 ani avuţi în vedere de Pleşu 
(între 1963 si 1976) despre numeroasele sale cărţi de istoria religiilor s-au scris vreo 20 
de lucrări de doctorat în SUA, Canada şi Europa occidentală, fără a mai pune la socoteală 
studiile ample care i-au fost consacrate de diverşi autori occidentali în 6 volume colective 
apărute pe la diferite universităţi în această perioadă (v. M. Handoca, Mircea Eliade-
Contribuţii biobibliografice, 1980, pp.100-101) asta desigur fără a considera că anul 1976 
ar fi produs vreo schimbare în ritmul de apariţie a exegezelor la opera lui Eliade.  
 
Cum bine se ştie, dar se ocultează în mod răuvoitor, Mircea Eliade a fost membru a 
cinci Academii şi profesor honoris cauza a zece universităţi. Generaţii întregi au învăţat 
în Occident carte după lucrările lui. Marele istoric ale religiilor a fost permanent onorat 
de lumea academică pentru activitatea sa ştiinţifică. “Acumularea galopantă” (apud. 
Pleşu) a preţuirii sale ca istoric al religiilor a culminat cu tipărirea (post-mortem) la 
Macmillan (New York, 1987) a celor 8 volume duble la care profesorul de la Chicago a 
fost redactor şef: Mircea Eliade, The Encyclopedia of Religions (16 volume). Citarea 
culegerii de “studii omagiale publicată de H.P.Duerr” ca un fel de culme atinsă în 1984, 
un adevărat Everest al aprecierii de care s-a bucurat faimosul istoric al religiilor aduce o 
notă înveselitoare în articolul lui Pleşu.  
 
În fapt, prin toate onorurile academice care i s-au conferit, Eliade a fost răsplătit de 
confraţii săi de-a lungul întregii vieţi pentru profunzimea gândirii sale şi pentru reala 
îmbogăţire a patrimoniului de valori culturale a omenirii. Mircea Eliade nu este un produs 
al unor maşinaţii politice puse în funcţiune din timp. El n-a fost predestinat de alţii să 
ocupe o poziţie proeminentă. Eliade n-a ajuns la premii si onoruri pe criterii extra-
culturale, într-o atmosferă de teroare ideologică exercitată constant în România ciuntită şi 
batjocorită prin inventarea limbii moldoveneşti, aşa cum s-a întâmplat cu Pleşu, fost 
membru de partid împins în faţă din cea mai fragedă juneţe prin publicarea primelor sale 
conspecte de istoria artei, la vremea când Ion Frunzetti (1918-1985) avea 53 de ani şi 
putea scrie cu mult mai mult folos pentru cultura românească. Doar Andrei Pleşu, după 
trei decenii de mediatizare - de la debutul din 1971 cu acele notiţe din albumul Corot 
(Antologia şi traducerea textelor, selecţia imaginilor şi cronologia: ANDREI PLEŞU)-, 
continuă să fie un scriitor notoriu, dar, din păcate, cu o notorietate slab susţinută de operă.  
 
Alexandru Dragomir îi spusese tânărului Fabian Anton că există oameni care nu 
sînt faimoşi de pomană, cum a fost Noica, de pildă. Andrei Pleşu a reuşit performanţa de 
a deveni notoriu rămânând un scriitor ca mulţi alţii,  autor al unei firave opere 
“ştiinţifice”  lăudată prin reciprocitate şi prin relaţii clientelare, un eseist diferit de alţi 
eseişi prin cele două ministeriate. Un faimos scriitor de limbă română cu atât mai 
“singularizat” cu cât nici ca ministru al culturii, nici ca ministru de externe nu s-a 
preocupat să lămurească politicienii din vest cum este cu limba şi cu etnia 
“moldovenească”, ocupat cum era să le spună că România e “ţara lui Dracula” (4). E 
drept însă că ambele posturi au coincis cu vreo zece distincţii academice, recolta mai 
bogată fiind la cel de-al doilea portofoliu ministerial, deşi între timp nu-i mai apăruse nici 
o nouă contribuţie ştiinţifică la filosofia religiilor. 
  
La urma urmelor, pentru notorietatea lui Pleşu nu a fost necesară scrierea niciunui 
volum de istoria religiilor, fiindcă publicarea unui plăpând curs post-decembrist “despre 
îngeri” şi tipărirea unor colecţii de articole de manipulare ideologică şi post-ideologică 
(în stilul articolului despre Componenta sud-est europeană a gândirii lui Mircea Eliade) 
nu intră în categoria istoriei religiilor. Sigur, asta este părerea noastră. Dar ea e indirect 
confirmată de Andrei Pleşu care pentru propriile-i producţii de “filosof al religiilor” a 
inventat o rubrică specială pe care a botezat-o “religie şi modernitate”.  
 
Inedita direcţie de cercetare a istoriei religiilor a fost omologată cu prilejul 
înfiinţării  Institutului de Istoria Religiilor (ihr-acad) pe care îl conduce (H.G. nr. 32/09-
01-2008). Si, ca să nu rămână nici un dubiu asupra insolitului gen de cercetări 
preconizate pentru această nouă rubrică a istoriei religiilor, e suficient să menţionăm 
cartea despre alunecările “fasciste” ale Bisericii ortodoxe din România interbelică scrisă 
de specialistul în ortodoxie al Institutului, care, fiind în Elveţia, visa să scrie despre 
“fasciştii” Eliade, Cioran, Eugen Ionescu, dar i-a luat-o Alexandra Laignel-Lavastine 
înainte (5). Theodor Cazaban observa escalada în confuzie pornită de la cuvântul 
“legionar”, însemnând fascist, “fascist” însemnând nazist, iar “nazist” însemnând ce-i 
mai rău pe lume: “In acest amalgam, în această escaladă de confuzie se poate practica 
orice fel de manipulare”, concluziona jurnalistul. 
 
Spre a evidenţia provincialismul lui Eliade, Andrei Pleşu s-a gândit să fie original si 
să nu repete ce-au spus alţii mai ştiutori decât el despre românitatea latentă în toate 
scrierile renumitului profesor de la Chicago, format în efervescenţa culturală a unei ţări 
libere şi respectate la Societatea Naţiunilor datorită miniştrilor care o reprezentau peste 
hotare.  
 
Pe urmele unui perfect necunoscut, fostul ministru al culturii ţine să evidenţieze o 
aşa-zisă “componentă sud-est europeană” în scrierile hermeneutului universurilor 
religioase, fără a-şi bate capul să argumenteze ideea. In locul oricărei demonstraţii,  
Andrei Pleşu invocă un obscur profesor de istoria religiilor de la Universitatea din 
Ierusalim (un israelit bulgar, sârb, ucrainian sau rus după numele de rezonanţă slavă) care 
scrisese despre existenţa unor “elemente de spiritualitate răsăriteană identificabile în 
structurile adânci” ale personalităţii lui Eliade, respectiv “romanitate, adausuri slave, 
balcanism, francofilie, intruziuni austriece şi germane” (A. Pleşu, Axa lumii şi “spiritul 
locului”. Componenta sud-est europeană a gândirii lui Mircea Eliade, în vol. Limba 
păsărilor, Ed. Humanitas, Bucureşti, 1994, p.94). 
 
  Culegerea de articole intitulată în mod ridicol Limba păsărilor  figurează alături de 
volumul Despre îngeri drept marile opere de filosof al religiilor(6) tipărite de Andrei 
Pleşu. În Limba păsărilor, model ilustru de “lăutărism” ca “un fel de deschidere 
superficială spre orice subiect” (apud. A.Pleşu), articolul din 1984 consacrat lui Mircea 
Eliade ar fi despre spaţiul de obârşie ca particular îmbinat cu universalul. Si totuşi, 
eseistul de extracţie comunistă nu scrie despre universal si particular cum greşit indică 
titlul: Axa lumii şi “spiritul locului”. Pleşu nu scrie nici despre arhaicitatea ridicată la 
rangul de universalitate (v. Arhaic şi universal, 1981) pe care o evidenţiase la Eliade 
indianistul Sergiu Al-George, fost deţinut politic şi demn urmaş al marelui istoric al 
religiilor, ca şi prietenii săi apropiaţi, Arion Roşu, Ion Larion Postolache şi Cicerone 
Poghirc, marginalizaţi de teroarea ideologică instituită şi menţinută de garda veche a 
Anei Pauker, din care făceau parte Leonte Răutu, Ovid Crohmălniceanu, şi alţii.  
 
Aşa cum se poate deduce din subtitlu, articolul lui Pleşu este despre  “universalitate 
şi universalitate(bis)  la Eliade”. Prima universalitate este privită ca “axă a lumii”. A 
doua, numită impropriu provincialism ca “spirit al locului”, este  un soi de universalitate 
de arie mai restrânsă, sud-est europeană. Andrei Pleşu începuse deslânatul său discurs 
despre Componenta sud-est europeană a gândirii lui Mircea Eliade, adică despre acea 
universalitate aleasă de obscurul universitar care l-a impresionat atât de mult pe Pleşu 
(simile simili cognoscitur),  veştejind “starea de roză ebrietate a patriotismului local”, 
calul său de bătaie în toate împrejurările când îşi propune să se refere la valorile majore 
ale culturii româneşti. Si totuşi, nu credem că faimosul Noica era cuprins de “ebrietatea 
patriotismului local” când explica universalismul şi românitatea lui Mircea Eliade (v. 
Constantin Noica în vol. Convorbiri cu şi despre Mircea Eliade, 1998).  
 
In octombrie 1981 Constantin Noica vorbea de căutarea de sine a marelui istoric al 
religiilor, căutare “mai adâncă decât îl îndemna veacul”. In tot ce-a scris, Mircea Eliade  
s-a căutat pe sine,  urmărindu-se “până la izvoarele sale, româneşti ca şi străine” (op.cit.), 
sfârşind prin a preface (în felul său propriu) iraţionalismul aparent (al vieţii) în 
raţionalism, în existenţă cu sens. Chiar dacă multora,  - orbiţi de mass-media -, opinia lui 
Constantin Noica nu le este pe plac, credem că ea are mai multă greutate si îndreptăţire 
decât incoerentele păreri despre Eliade avansate de un fals discipol al filosofului Noica, 
dublat de un fals “filosof al religiilor”.  
----- 
Note:  
1.v. Isabela Vasiliu-Scraba, Mircea Eliade şi manipularea post-decembristă 
perpetuând duplicitatea dinainte de 1989, pe pagina de internet a autoarei. 
2. Micşorarea realei aprecieri de care s-a bucurat Mircea Eliade în lumea academică 
occidentală a fost realizată prin anii 1984-1985 de Pleşu prin minciuni. Marin Niţescu 
observase că în comunism, minciuna este “deliberată, calculată, verificată şi tipizată, ca o 
necesitate interioară, ca un instrument indispensabil în dialectica puterii” (M. Niţescu, 
Sub zodia proletcultismului, Ed. Humanitas, 1995, p.353). Dar tactica micşorării 
importanţei culturale a istoricului religiilor se poate observa în toate prezentările lui 
Eliade făcute de Editura Humanitas prin omiterea distincţiilor academice primite de 
marele filosof al religiilor (v. Isabela Vasiliu-Scraba,  Eliade şi Culianu în universul 
minciunii post-decembriste). Pe volumele din 2008 şi 2009 Liiceanu oferă cititorilor 
simple spicuiri de titluri din opera eliadescă. In lipsa oricărei prezentări biografice, lui 
Eliade îi sînt trecute pe două liste “opera ştiinţifică şi filosofică” şi “opera literară”,  fără 
minima precizare că în ambele liste e vorba de o selectie de titluri (v. M.Eliade, 
Intoarcerea din rai, 2008; M.E., India. Biblioteca maharajahului.Santier, 2008; M.E., 
Huliganii, Ed. Humanitas, Bucureşti, 2009).  
3. Spre deosebire de perseverenta micşorare a lui Eliade la fosta Editură Politică, - 
unde în nenumărate ediţii i-au fost publicate o serie de cărţi, fără a se fi ajuns nici în 20 
de ani la publicarea integrală a operei eliadeşti -, în bio-bibliografia din volumul lui 
Andrei Pleşu, Despre îngeri, (Ed. Humanitas, Bucureşti, 2003, p.2), găsim înşirată 
întreaga recoltă de onoruri şi premii obţinute de scriitor fie ca ministru, fie ca rector la 
Colegiul Noua Europă care “funcţionează cu fonduri din străinătate” (apud. Pleşu, rev. 
“22”, nr.959), şi care o are drept directoare pe fata acelui Leonte Răutu din garda veche a 
Anei Pauker, din care mai făceau parte Crohmălniceanu, I. Vitner şi N. Moraru. In pagina 
a doua a vol. Despre îngeri mai găsim prezentarea lui Pleşu ca “filosof al religiilor”, 
precum şi informaţia după care, prin faptul că a ţinut cursuri despre îngeri la Facultatea 
de Filozofie, Andrei Pleşu ar fi predat acolo “istoria religiilor”.  
4. v. Andrei Pleşu, Despre îngeri, Ed. Humanitas, Bucureşti, 2003, p.160; precum şi 
Isabela Vasiliu-Scraba, Inspiraţia angelică a d-lui Pleşu, în vol.Propedeutică la 
eternitate. Alexandru Dragomir în singurătatea gândului, 2004, pp.100-104 care se poate 
citi on-line.  
5. Cel care (în emisiunea de la TV Cultural din 13 martie 2009) o invidia pe 
autoarea volumului despre “uitarea fascismului” pentru reuşita cărţii ei este Mirel Bănică. 
Volumul său despre Biserica ortodoxă românească în perioada interbelică şi implicările ei 
în politica de dreapta a fost publicată de Polirom. Ea are la bază un doctorat din 2004.  
6. In fişa din Who’s who (Pegasus Press, Bucureşti, 2002, p. 518), Andrei Pleşu se 
trece “istoric şi profesor universitar”. De aici aflăm că are doctoratul în istoria artei luat în 
1980 şi că ajunsese la gradul de lector universitar în 1982, la Secţia de Istoria şi Teoria 
Artei a Facultăţii de Arte Plastice (absolvită în 1971), fiind documentarist şi muzeograf 
până pe 28 decembrie 1989. În 1991-1992 apare brusc pe post de profesor universitar la 
Facultatea de Filozofie, cu toate că făcea pe conducătorul de doctorate în istoria filozofiei 
încă din 15 octombrie 1990, fără să fie absolvent de filozofie şi fără a avea doctoratul în 
acest domeniu. Cu o ezitare care spune multe, pe volumul Limba Păsărilor (Ed. 
Humanitas, Bucureşti, 1994) Andrei Pleşu nu a mai trecut că a fost profesor la Facultatea 
de Filozofie din 1991. El a trecut că ar fi fost “profesor din 1992”. 
 
 
